Mette Frederiksen (S), 2025-10-21:
Tak for det, formand.
En af dem, der gør det, er Nellie på 9 år, som har mistet sin tvillingesøster til kræft – det er helt ubærligt – og som nu ønsker, at ingen skal gå igennem det, som hun har været igennem.
Kære Nellie, hvor er du sej.
Jeg har selv mistet min mor til kræft.
Det er og bliver en forfærdelig sygdom.
Og kære alle jer andre, der også bidrager: Tak for jeres store indsats.
Jeg håber, der igen bliver samlet rigtig mange penge ind.
Kræft er og bliver en forbandet sygdom.
Den rammer alt for mange.
Jeg tror ikke, at der efterhånden er en eneste dansker, som ikke har haft kræft tæt inde på livet.
Og hvis ikke det er os selv, er det en af vores kære, som sygdommen rammer: en far, en mor, en søskende, en bedsteforælder eller en af vores gode venner.
Også her i salen er der kolleger, som kæmper en opslidende kamp lige nu.
Jeg ønsker dem alt det bedste.
Dansk kræftbehandling har taget kvantespring igennem de seneste 20 år.
Takket være selvfølgelig dygtige læger og forskere og sygeplejersker og mange andre og takket være skiftende regeringers politiske indsats er vi blevet markant bedre til at opspore, til at udrede, til at diagnosticere og heldigvis også til at behandle kræft.
Derfor er der markant flere danskere, der overlever i dag, og der er også mange, der lever et langt liv med kræft.
Den udvikling må og skal fortsætte.
Derfor præsenterede regeringen tilbage i foråret det, vi kalder kræftplan V.
Det er det største økonomiske løft af kræftområdet nogen sinde.
De første penge er ude og virke ude på sygehusene, og lige nu forhandler vi med regioner og kommuner om, hvordan pengene konkret skal udmøntes i de kommende år.
Vi ønsker at sikre, at dig, der står over for et kræftforløb, og dig, der lige har været igennem et, kan få bedre hjælp.
Vi ved, at to kræftforløb sjældent er ens.
Derfor vil vi gerne skabe nogle mere skræddersyede behandlingsforløb med mere inddragelse af patienter.
Op imod 60 pct. af alle jer, der har haft kræft, oplever det, vi kalder senfølger.
Det kan være smerter, det kan være tandproblemer, det kan være depression eller andet.
Vi ønsker at give en bedre hjælp, og derfor skal der nu være senfølgeklinikker rundt om i landet.
I Nordjylland har de netop godkendt planerne for en ny senfølgeklinik på Aalborg Universitetshospital, som skal hjælpe patienter.
Vi vil også gerne sætte gang i en forsøgsordning med kølehætter til nogle af de kvinder, der er ramt af brystkræft, og som får kemo, så vi kan mindske risikoen for, at man mister håret.
Vi vil også gerne styrke den palliative indsats.
Det handler om tryghed, omsorg og lindring for jer, der kæmper med den livstruende kræft.
Og så vil vi selvfølgelig også sætte ind, når det handler om forebyggelse.
Ifølge Verdenssundhedsorganisationen kan mellem 30 og 50 pct. af alle kræfttilfælde forebygges.
Desværre er der i løbet af de seneste år sket en stigning i børns og unges brug af solarier.
Den udvikling bliver vi nødt til at vende.
Til februar fremsætter regeringen derfor et lovforslag om en aldersgrænse på 18 år for brug af solarier.
Jeg ved godt, det vil irritere nogle børn og unge, men det handler om at beskytte mod de meget alvorlige konsekvenser af solariebrug.
Jeg vil i det hele taget sige, at vi er meget stolte over de resultater, vi er lykkedes med skabe på sundhedsområdet.
Ventelisterne og ventetiderne falder.
Mange af vores uundværlige medarbejdere er vendt tilbage til de offentlige sygehuse.
Der er flere læger på vej til yderområderne.
Der er en kronikerpakke på vej til jer danskere, der lever med kroniske sygdomme som f.eks. kol.
Vi har nu endelig fået fokus på det felt, som har været underprioriteret i mange år, nemlig kvindesygdomme.
Alt det her er jo en understregning af, at politik virker.
Og din sundhed som dansker er selvfølgelig noget af det, der er allervigtigst for os som regering.
Tak for ordet.